b"\n_START_ARTICLE_\nPla\xc3\xa7a de la Catedral (Vic)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una de les places de m\xc3\xa9s inter\xc3\xa8s hist\xc3\xb2ric de la ciutat degut a les m\xc3\xbaltiples transformacions dels edificis que en formen part. Actualment \xc3\xa9s presidida per la catedral i el Palau Episcopal. Els edificis que l'envolten encara conserven restes del segle XI. Destaca tamb\xc3\xa9 una casa modernista que enlla\xc3\xa7a amb el carrer de l'Escola i un monument al centre de la pla\xc3\xa7a, que recorda l'antiga esgl\xc3\xa9sia de la Rodona. A mitjans del segle XIX, davant de la catedral s'hi instal\xc2\xb7l\xc3\xa0 un col\xc2\xb7legi de noies, les Beates, que el portaven monges d'aquesta congregaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nNo fou una pla\xc3\xa7a fins que es finalitz\xc3\xa0 l'obra de la catedral actual, el 1803. Des del 888 l'espai era ocupat per una esgl\xc3\xa9sia dedicada a Santa Maria, que fou constru\xc3\xafda de nou, amb planta circular, el 1080, i prengu\xc3\xa9 el nom popular de Santa Maria de la Rodona. Tenia l'absis cap a ponent, que donava a un carrer\xc3\xb3 anomenat de Jubaltar, actualment molt modificat i amb el nom de Gibraltar. L'espai intermedi, entre l'esgl\xc3\xa9sia de Santa Maria i la Catedral, formava el fossar de Santa Maria, \xc3\xbanic cementiri de la ciutat fins al 1806 que es trasllad\xc3\xa0 al nivell inferior del claustre. El 1803 s'enderroc\xc3\xa0 la Rodona i es constru\xc3\xad un monument recordant l'antiga esgl\xc3\xa9sia que tamb\xc3\xa9 s'enderroc\xc3\xa0 el 1936, i es ref\xc3\xa9 posteriorment de manera semblant. S'acab\xc3\xa0 de formar la pla\xc3\xa7a amb el carrer de Santa Maria que travess\xc3\xa0 la muralla i s'aline\xc3\xa0 amb el carrer de l'Escola desapareixent l'antic edifici de la Universitat Liter\xc3\xa0ria."